હે પ્રભુ, મારા સવાલોના જવાબ તું અંદર રહીને આપતો જ હોય પણ મને એ ન સંભળાય તો એનો અર્થ એ કે મેં ગૂંચવણો પેદા કરેલી છે. એનાથી કેમ દૂર રહેવું એ મારે શીખવાનું છે. જ્યારે મારી સમસ્યાનો ઉકેલ ન દેખાય ત્યારે મારે શાંત-સ્થિર થઇને બેસવાનું છે. મૌનમાંથી મને તારો અવાજ સંભળાશે. ક્યારેક એવું બને કે જવાબ તરત ન મળે તો નિરાશ નથી થવાનું કેમ કે તારી એક વ્યવસ્થા છે, સમયની ગોઠવણી છે અને એ સમગ્ર સાથેના સંવાદમાં હોય છે. બને કે એનો સમય હજી ન આવ્યો હોય. જીવન જ્યારે મુશ્કેલ બને ત્યારે મુશ્કેલીઓથી ભાગી છૂટવાને બદલે તારી મરજી જાણવાની છે. મનના ઊંડાણમાંથી તારો ઝીણો પણ શાંત સ્થિર અવાજ સાંભળવા માટે રોજ સવારે મૌન એકાંતમાં બેસવાનું છે અને મને એ બધું મળશે જે મારે જોઇએ છે. તું મારામાં નવી શક્તિ સીંચશે.